ועדת העבודה, הרווחה והבריאות, כנסת 16, פרוטוקול מספר 332, 2005-01-18 13:15

שאול יהלום: אני מבקש לפתוח את ישיבת ועדת העבודה, הרווחה והבריאות.

שאול יהלום: מונחת בפנינו בקשה של שר התשתיות הלאומיות לאשר את התקנות ולמעשה לפטור את תקנה 78 לשנתיים.

שאול יהלום: אנחנו סירבנו לבקשה ואמרנו שלא יכול להיות שהעניין לא יבוצע.

שאול יהלום: ואז שאלנו:

שאול יהלום: מי יבצע אותו?

שאול יהלום: מי יבדוק שאכן זה נאכף בכל רחבי מדינת ישראל?

שאול יהלום: ביקשתי מנציגי מהנדסי החשמל לתת לנו איזו הצעה.

שאול יהלום: המהנדסים דנו על כך.

שאול יהלום: האם נמצאים כאן נציגי המהנדסים?

שאול יהלום: מר כהן, בבקשה.

שאול יהלום: מה הפתרון שלכם?

רפי כהן: אני רוצה להתנצל, בטיוטה שהגשנו לך מופיע המהנדס איגור סטיפנסקי כחבר ועדה.

רפי כהן: הוא בעצם לא השתתף, זאת טעות דפוס.

רפי כהן: אנחנו הזמנו אותו לישיבה הראשונה לקבל את חוות דעתו ואחר-כך שמו השתרבב.

רפי כהן: חוות הדעת שלנו מתבססת על 3 מרכיבים עיקריים.

רפי כהן: המרכיב הראשון הוא הצורך בבדיקות האלה.

רפי כהן: אנחנו מזהים בהחלט את הצורך בבדיקות תקינות של הארקה בשני מישורים: המישור הראשון הוא הצלת חיי אדם; והמישור השני הוא מניעת שריפות ודלקות, ובעקבותיהם גם הפסדים של רכוש ושל חיי אנוש.

רפי כהן: המרכיב השני – חיפשנו דרכים לראות מה סדר הפעולות שצריך לעשות, כל כמה זמן, מה הסדירוּת, מה המחזורים של הבדיקות.

רפי כהן: והמרכיב השלישי הוא איך לאכוף את התקנה, שיהיו לה שיניים.

רפי כהן: הצענו מספר גישות לאכיפה.

רפי כהן: זה מופיע בנייר שהגשנו לכם ואני אתן סקירה קצרה: עסקים ומסחר – במסגרת רישוי עסקים; מפעלים, שירותים, חקלאות ואתרי בנייה – בפיקוח משרד התעשייה, המסחר והתעסוקה, שם יש ממונה בטיחות; אכיפה בבתי-ספר וגני ילדים – יש חוזר מנכ"ל והבעיה היא שלא מיישמים אותו; משרדים – יש ממונה בטיחות; הבעיה העיקרית והאקוטית שלנו היא דירות מגורים, שם יש קושי לאכוף את זה.

רפי כהן: הצענו מספר שיטות כיצד לאכוף וגם לממן את זה.

רפי כהן: ההצעות שלנו כיצד לממן את זה מתפרסות על פני כמה מישורים.

רפי כהן: אחד המישורים נוגע למשכנתאות שנותנים לדירות שבונים.

רפי כהן: אנשים לוקחים משכנתה ויש שם ביטוח דירה.

רפי כהן: אם אחד הסעיפים בתוך ביטוח דירה יהיה בדיקת החשמל פעם ב-5 שנים זה פותר את הבעיה כי אז תהיה אכיפה וחברת הביטוח תדרוש לבצע בדיקה פעם ב-5 שנים.

רפי כהן: לגבי המימון של הדברים האלה, אנחנו זיהינו שהבדיקה עלותה סדר גודל של 100 שקל, פלוס-מינוס, לא יותר מזה.

רפי כהן: לא נתנו את דעתנו ולא הצענו פתרונות למימון העלויות במקרה שמוצאים תקלה.

רפי כהן: לא הגענו לדון בשאלה מה עושים אז.

רפי כהן: קודם כול רצינו לעבור את הרוביקון, את הקטע הזה.

רפי כהן: ההצעה השנייה, אפשר להוסיף חצי שקל או שקל לחשבון החשמל מדי חודש ואז פעם ב-5 שנים יצטבר סכום של 250 שקל – אם זה חשבון דו-חודשי יצטבר פחות – וזה יספיק לבדיקה, ואז אפשר יהיה לדרוש לקבל על כך דוח.

רפי כהן: כלומר, יש מספר שיטות ואם הוועדה תחליט לקבל אחת מהן, והתקנה הזאת תקבע את השיטות לאכוף – אני מניח שאפשר לקדם את זה.

רפי כהן: על הצורך שתהיה הארקה תקינה אני חושב שאין חולקין.

רפי כהן: אנחנו לא מדינה של העולם השלישי.

רפי כהן: בכל מדינה מתוקנת הדבר הזה מנדטורי.

רפי כהן: למען האמת, המדינה נתנה על כך את דעתה ברישוי עסקים, בבתי-ספר, בבתי-חולים, במפעלים ובתעשייה.

רפי כהן: עד כאן.

שאול יהלום: האם יש כאן נציגים של חברת החשמל?

וילמה מאור: הזמנו את חברת החשמל.

ולדימיר נמירובסקי: לדעתי גם הרשות הציבורית היתה מוזמנת לכאן.

שאול יהלום: מר יוסי מימון נציג חברות הביטוח לא הגיע לכאן, נציגי התעשיינים לא הגיעו.

שאול יהלום: ברשימת המוזמנים לא מופיעים נציגי חברת החשמל.

וילמה מאור: מר דוד אסוס הוא לא נציג חברת החשמל?

ולדימיר נמירובסקי: לא, הוא מהרשות הציבורית לחשמל.

וילמה מאור: ונציג הבודקים בחברת החשמל הוא לא נציג חברת החשמל?

ולדימיר נמירובסקי: לא.

וילמה מאור: מר בולר הוא מחברת החשמל?

ולדימיר נמירובסקי: כן, מר בולר הוא מחברת החשמל.

ולדימיר נמירובסקי: הוא לא הגיע לכאן.

ולדימיר נמירובסקי: מר בולר אחראי על כל נושא הצרכנות, כולל על הבודקים.

וילמה מאור: אנחנו הזמנו את האנשים אחד-אחד אבל אנחנו לא יכולים להבטיח את בואם.

שאול יהלום: נניח שאני רוצה לקבוע כאן חובה, כמו הוספת שקל לחשבון החודשי לחברת החשמל.

שאול יהלום: מה הדרך שלי לעשות את זה?

שאול יהלום: יש את תקנה 78, המחייבת לעשות בדיקת הארקה בכל בית, אבל נוצר מצב שאף אחד לא עושה את זה, כל אחד מטיל את האשמה על מישהו אחר.

שאול יהלום: נניח שאנחנו נקבע כאן שחברת החשמל צריכה להוסיף לחשבון החשמל החודשי שקל אחד או 2 שקלים, לא משנה.

שאול יהלום: הרי נוצר כאן מצב נורא, שזה נושא שאף אחד לא אוכף אותו ולא בודקים את הבתים.

שאול יהלום: כל הזמן דוחים את הטיפול בעניין.

ג'ודי וסרמן: התקנות שהוגשו לאישור הוועדה הוגשו מכוח סעיף 13 לחוק החשמל, שזה סמכויות ביצוע, הקובעות ש"השר רשאי להתקין תקנות בכל עניין הנוגע לביצועו של חוק זה".

ג'ודי וסרמן: אז בוודאי במסגרת התקנות האלה של סמכויות הביצוע אין סמכות להוסיף עוד שקל לחשבון החשמל אלא צריך לעשות את זה במקום אחר.

ג'ודי וסרמן: נבדוק היכן עושים את זה אבל לא במסגרת התקנות האלה.

ג'ודי וסרמן: אני מניחה שזה דורש תיקון חקיקה.

ג'ודי וסרמן: אני בספק אם זה בסמכות הוועדה הזאת או בסמכות ועדה אחרת.

ג'ודי וסרמן: כנ"ל לעניין המשכנתאות.

ג'ודי וסרמן: יש כאן נושאים שצריך לבדוק אותם.

ג'ודי וסרמן: אולי מחכים לאישור הוועדה כדי לפעול באחת מן הדרכים אבל ברגע שיינתן אור ירוק על-ידי הוועדה המשרד יבדוק איך ייעשו התיקונים.

שאול יהלום: זה לא עוזר לנו.

ג'ודי וסרמן: התשובה היא שבמסגרת סמכות התקנות האלה אי אפשר לעשות את זה.

ג'ודי וסרמן: צריך לבדוק היכן ניתן לעשות תיקון כזה.

שאול יהלום: אני הייתי מטיל על כל אלה שלא נמצאים כאן, שהם יהיו המממנים: חברת החשמל, חברות הביטוח, התעשיינים.

שאול יהלום: אני הייתי בא לחברת ביטוח ואומר לה: כמו שאת מחייבת לבטח ביטוח חיים, את צריכה לבטח גם את העניין הזה, שכל ביטוח אלמנטרי יכלול בדיקה, ואת צריכה לתת בכל פוליסה שובר בדיקה, שיחייב את בעל הדירה ללכת למהנדסי חברת החשמל ולהזמין בודק שיבוא ויבדוק.

שאול יהלום: אנחנו נמצאים כאן במבוי סתום.

שאול יהלום: אנחנו לא יכולים לחייב ומכיוון שכך הבדיקה לא נעשית.

שאול יהלום: כל מה שמבקשים מאתנו בתקנות הללו הוא לתת פרק זמן מסוים אבל לא מטפלים במהות העניין.

שאול יהלום: אני רוצה שיבדקו את ההארקה, כמו שבודקים מעליות.

ג'ודי וסרמן: ראשית, לעניין סמכות הוועדה, הוועדה הזאת עוסקת בנושא החשמל ככל שזה נוגע לעבודה בחשמל.

ג'ודי וסרמן: כאן אנחנו נכנסים להיבט אחר, של תשלומים ושל ביטוחים.

ג'ודי וסרמן: צריך לבחון איך זה ייעשה וכיצד זה ייעשה.

ג'ודי וסרמן: אני מניחה שהאדונים יילכו ליועצים המשפטיים שלהם ויגישו הצעות.

שאול יהלום: בואי נביא אנחנו הצעה קודם כול.

שאול יהלום: אבל איך נכפה אותה?

שאול יהלום: נניח שאני אומר שכל פוליסה של ביטוח אלמנטרי חייבת לכלול בדיקה של הדירה.

ג'ודי וסרמן: ברגע שזה ייקבע אני מניחה שלא תהיה לאדוני בעיה לאשר את זה.

שאול יהלום: איפה זה ייקבע?

ג'ודי וסרמן: זה ייקבע איפשהו במסגרת הביטוח.

שאול יהלום: זאת אומרת, צריך לקדם שינוי חוק.

ג'ודי וסרמן: כן אבל לא בחוק שלפנינו, לא בחוק החשמל ולא בתקנות על-פיו.

שאול יהלום: אני מבקש מנציגי משרד התשתיות הלאומיות, שאחראים על החוק הזה - - -

ולדימיר נמירובסקי: תיכף אני אגיד מה העמדה שלנו.

שאול יהלום: בבקשה, תואיל אתה להגיד לי.

ולדימיר נמירובסקי: המשרד אחראי, בין היתר, על חקיקת תקינה, שכתוצאה מאותה חקיקה רמת הבטיחות במתקני החשמל צריכה לעלות.

ולדימיר נמירובסקי: אין ספק שנושא תקינוּת ההארקה הוא נושא חשוב ביותר בכל המערכות.

ולדימיר נמירובסקי: בשנת 2002 משרד התשתיות הלאומיות בא עם הצעה לשינוי תקנה 78 באותן תקנות שאנחנו מדברים עליהן.

ולדימיר נמירובסקי: מכיוון שזה הייתי אני בתפקידי הקודם, קיבלתי הצעות מחיר מאלה שעושים בדיקות, כהערכה.

ולדימיר נמירובסקי: לאור המידע הזה הערכנו שבדיקה פעם ב-5 שנים בדירה סטנדרטית של 3-4 חדרים עלותה כ-250 שקלים.

ולדימיר נמירובסקי: זה כמובן לא כולל תיקונים, אם יידרשו, אבל חשבתי באותה תקופה שמגיע לאזרח לדעת לפחות מה קורה אצלו בבית, אם הוא מסכן את עצמו או לא מסכן את עצמו, ואז שהוא יחליט אם הוא מוכן לסכן את עצמו או לא.

ולדימיר נמירובסקי: לפחות שיידע.

ולדימיר נמירובסקי: כך הגענו לוועדה, והוועדה אמרה: מכיוון שיש מצוקה ואי אפשר להטיל את זה על כל אחד ואחד אז אנחנו נאשר את זה כהוראת שעה.

ולדימיר נמירובסקי: קיבלנו לשנה ואחר-כך קיבלנו הארכה של עוד חצי שנה.

ולדימיר נמירובסקי: אחרי כל המועדים באנו לכאן ושמענו שאי אפשר להטיל את העלויות על האזרח הפשוט.

ולדימיר נמירובסקי: בין היתר אני לא מדבר רק על אזרחים, אני מדבר גם על מתקנים כמו חנויות, בתי-ספר, מפעלים, בתי-מלון וכדומה.

ולדימיר נמירובסקי: אז נאמר שבתקופה כל-כך קשה בעייתי מאוד, גם מבחינה ציבורית, להטיל על אנשים נטל כספי נוסף של 250 שקלים.

ולדימיר נמירובסקי: עכשיו אנחנו מנסים לעשות את זה בצורה אחרת אבל בכל זאת, אין ביטוחים חינם.

ולדימיר נמירובסקי: אם תהיה תוספת לחשבון החשמל גם זה יהיה על חשבון הצרכן.

ולדימיר נמירובסקי: זאת אומרת, עכשיו אנחנו מתחילים לחפש פתרונות, איך "לגרד" בכל זאת את אותם שקלים לטובת העניין.

ולדימיר נמירובסקי: יכול להיות שנשוב לאותה הצעה שהצענו בעבר, שכל אחד ישלם.

ולדימיר נמירובסקי: הוועדה רשאית להחליט על כך במסגרת חוק החשמל.

ולדימיר נמירובסקי: לא נדבר על תשלום אבל נחייב לעשות את הבדיקה.

שאול יהלום: מה זאת אומרת?

שאול יהלום: אם אתה מחייב אותו לעשות את הבדיקה אז ברור שהוא ישלם.

ולדימיר נמירובסקי: אבל זה במסגרת חוק החשמל.

ולדימיר נמירובסקי: אם הוועדה תחליט שלא זאת הדרך, משרד התשתיות הלאומיות לא רואה שום דרך חוקית או מעשית אחרת.

ולדימיר נמירובסקי: ההצעה של מר כהן, לעשות גבייה מרוכזת דרך חשבון החשמל, גם היא בעייתית מאוד ואני לא בטוח שמישהו יסכים לכך אבל נניח שזה יקרה, זה אותם כספים שפשוט גבינו אותם בצורה אחרת.

ולדימיר נמירובסקי: ואז צריך מנגנון כדי לשלם מאותו מאגר כספים לכל בודק ובודק, זה ידרוש עוד מנגנון מסוים.

ולדימיר נמירובסקי: המנגנון הכי פשוט הוא כשמישהו מוציא כסף מהכיס ומשלם, וזה גם לא דורש השקעה נוספת.

אביקם שקד: אבל אם יהיו מכרזים בנושא הזה זה יכול להוזיל את העלויות.

שאול יהלום: השאלה היא אם לא עדיף לבטל לגמרי את תקנה 78 וגמרנו.

שאול יהלום: אי אפשר להחזיק בחוק אות מתה.

שאול יהלום: זה כתוב כסעיף ואף אחד לא מבצע את זה.

ולדימיר נמירובסקי: הוא כבר בוטל, הוא לא בתוקף.

ולדימיר נמירובסקי: אתם ביטלתם את זה בכך שלא אישרתם את הארכת הוראת השעה.

שאול יהלום: כלומר, כרגע אין חובה גם על אנשים?

ולדימיר נמירובסקי: כרגע כתוב בתקנות שצריך לעשות בדיקה אך אף אחד לא עושה.

ולדימיר נמירובסקי: אז אנחנו כדי להוריד את זה לרמת השטח כתבנו שצריך לעשות את זה פעם ב-5 שנים או פעם ב-10 שנים, על-פי המקרה.

שאול יהלום: את זה ראינו.

שאול יהלום: אבל אין לכם שום פתרון, שבאתם בדברים עם מישהו והוא מסכים להיות שותף בעניין.

ולדימיר נמירובסקי: לנו אין שום פתרון.

ולדימיר נמירובסקי: גם עלינו לא הוטל למצוא את הפתרון.

ולדימיר נמירובסקי: הפתרון שלנו הוא מה שאני אמרתי כרגע.

שאול יהלום: מי הוא היום שר התשתיות הלאומיות?

ולדימיר נמירובסקי: השר בנימין (פואד) בן-אליעזר.

שאול יהלום: אני מבקש לקיים פגישה עם השר בן-אליעזר.

שאול יהלום: נציג לו את העניין ושהוא ייקח על עצמו אחריות או שיגיד שהוא לא מסוגל.

שאול יהלום: הוא צריך להוביל הצעת חוק שתטיל את זה על הבתים ועל המשפחות או תטיל את זה על חברת החשמל.

שאול יהלום: אפשר להגיד שחברת החשמל לא תספק חשמל אלא אם כן יש לאותו בית הארקה.

שאול יהלום: אפשר להטיל את זה על בלי סוף גורמים אבל מישהו צריך לעשות את זה, ומישהו צריך לקחת בחשבון שיש עלות לבודקים.

ולדימיר נמירובסקי: אבל מישהו צריך לדעת שאין שם הארקה.

ולדימיר נמירובסקי: כדי לדעת שאין שם הארקה צריך לבצע קודם בדיקות.

איגור סטיפנסקי: לאחר הבדיקה גם צריך לתקן.

איגור סטיפנסקי: אם אין הארקה אז מישהו צריך לתקן.

איגור סטיפנסקי: בעצם אם הבודק רואה שההארקה לא תקינה, כלומר שהמתקן לא תקין, באותו רגע צריך להפסיק את החשמל.

איגור סטיפנסקי: גם זאת בעיה.

ולדימיר נמירובסקי: וזה כבר לא 250 שקל אלא אלפי שקלים.

איגור סטיפנסקי: מי יכול להציג דרישה כזאת לבתים בדרום תל-אביב?

שאול יהלום: לכן בואו נלך על החיוב.

שאול יהלום: כמו שלאדם יש מעלית והוא מזמין מהנדס מומחה ובודק אחת לחצי שנה את המעלית.

שאול יהלום: התפקיד שלי הוא לבחון את תאריכי הבדיקה, ואני אומר לכם שלא מצאתי אף מקרה שלא בדקו.

ולדימיר נמירובסקי: נכון.

ולדימיר נמירובסקי: אבל התושבים משלמים על כך, אדוני, זה כסף של הדיירים.

ולדימיר נמירובסקי: אין כאן סבסוד, אין ריכוז כספים באיזה מקום אלא הדיירים אוספים את הכסף ומשלמים עבור הבדיקות.

ולדימיר נמירובסקי: אותו מנגנון אנחנו הצענו כאן.

שאול יהלום: אבל זה סוג אחר.

שאול יהלום: כמה מעליות יש בבתים פרטיים?

אביקם שקד: כשזה 10 דיירים או משהו כזה זה אחרת.

שאול יהלום: כאן אני אומר לו: יש איזה חשד, אולי בזמן שבנו לא עשו הארקה כשורה, תבדוק, ואילו במקרה של המעליות אני נותן לו שירות מיידי.

שאול יהלום: לכן זה שונה.

איגור סטיפנסקי: חוץ מזה, אתה יכול להפסיק את פעולת המעלית אבל אתה לא יכול להפסיק את החשמל.

שאול יהלום: כאשר מדובר בתקינות המעלית לאחר הבדיקה אני מקבל תשובה מיידית.

שאול יהלום: כאן בנושא ההארקה של החשמל יבוא בודק אבל אני לא אראה כלום.

רפי כהן: אני לא מבין מה ההבדל בין זה לבין בדיקה של רכב.

רפי כהן: כאשר רכב נבדק פעם בשנה ומוצאים שהמעצורים לא בסדר אז משביתים את הרכב, אם מוצאים שמשהו פגום דורשים מבעל הרכב לתקן.

רפי כהן: מה ההבדל?

רפי כהן: זה כלי שרוצח אנשים וזה כלי שרוצח אנשים.

דוד קובנסיאנו: יש הבדל בין מצב שהושבת הרכב שלך ואז יש לך אמצעים חלופיים לבין מצב שאין לך חשמל.

דוד קובנסיאנו: ההשוואה הזאת לא נכונה.

שאול יהלום: אני אפילו מוכן לצאת מתוך הנחה שההשוואה כן נכונה אבל היא יוצאת מנקודות מוצא שונות.

שאול יהלום: כאן יש לך טסט למכונית, כך בנו את המדינה, אתה בודק, אתה מקבל התרעה הביתה, יש מנגנון.

שאול יהלום: בחשמל לא עשו שום דבר, אמרו שצריך לבדוק וגמרנו.

שאול יהלום: משרד התשתיות הלאומיות במקרה הזה היה צריך להביא הצעת חוק לכנסת, שמחייבת לערוך בדיקות וקובעת הסכם עם אגודת החשמלאים שזה יעלה כך וכך כסף.

ולדימיר נמירובסקי: אנחנו מנסים לבנות את המנגנון כבר יותר מ-15 שנים.

ולדימיר נמירובסקי: על-פי החישובים הצנועים ביותר שלנו אנחנו צריכים להחזיק, בפיקוח רק בעניין הזה, לא פחות מ-70 איש.

ולדימיר נמירובסקי: כל אחד מכם מבין מה המשמעויות הכלכליות של העניין הזה.

ולדימיר נמירובסקי: המדינה לא תסכים לעולם להקמת מנגנון כזה.

ולדימיר נמירובסקי: המנגנון הזה הוא לא ישים.

ולדימיר נמירובסקי: המשרד ניסה, אנחנו באמת ניסינו למצוא פתרון.

ולדימיר נמירובסקי: ניסינו להטיל את זה על מכון התקנים וזה לא הלך, ניסינו לבנות את המנגנון אצלנו וזה לא הלך.

ולדימיר נמירובסקי: האפשרות הפרקטית היחידה שראינו לעשות את זה היא הדרך שאנחנו הצענו.

שאול יהלום: עוד אין לך את הדרך.

שאול יהלום: רק הצעתם.

ולדימיר נמירובסקי: אנחנו הצענו את הדרך, שכל אחד ישלם.

שאול יהלום: מה זה "כל אחד ישלם"?

ולדימיר נמירובסקי: אתה תשלם, אני אשלם, היועצת המשפטית של הוועדה תשלם.

אבישי רש: הייתי רוצה להגיד שני דברים.

אבישי רש: אני מבקש להזכיר לכם שבנושא הגז אחרי שהיתה התאונה המחרידה אז במהירות רבה מאוד קיבלו את כל ההחלטות וחייבו את הבדיקה של הגז.

אבישי רש: הבדיקה של הגז נעשית על-ידי החברות שמחלקות את הגז.

שאול יהלום: בישיבה הקודמת מישהו מכם נתבקש לבדוק את זה.

ולדימיר נמירובסקי: המהנדסים קיבלו על עצמם לבדוק את זה.

שאול יהלום: ככל שאני יודע, ותתקנו אותי אם אני טועה, כל אדם משלם קצת יותר עבור בלון גז והחברה שולחת טכנאי, עובד שלה, ואחת לכמה שנים זכות הלקוח להזמין בדיקה.

אבישי רש: זה לא רק זכותו אלא זאת חובתו.

אבישי רש: הוא מחויב.

שאול יהלום: במקרה שלנו זה חברת החשמל.

ולדימיר נמירובסקי: חברת החשמל היא הספק.

אבישי רש: לא.

אבישי רש: עשיתי שיעורי בית ואני יכול לתת לכם חומר.

אבישי רש: בדקתי איך זה נעשה במדינה גדולה קצת יותר מישראל ששמה צרפת, ששם גם כן יש ספק חשמל יחיד, חברת חשמל, בדיוק כמו אצלנו.

אבישי רש: בצרפת, שהיא גדולה קצת יותר מישראל, יש בסך הכול 16 מפקחים שעושים את הפיקוח בכל המדינה.

אבישי רש: שם התשלום נעשה דרך חשבון החשמל, באותה שיטה שהציג מר כהן.

אבישי רש: בשיטה הזאת יש ארגון שעושה את הפיקוח.

אבישי רש: יש רשות במדינת ישראל שיכולה לפקח על זה, זה הרשות לשירותים ציבוריים (חשמל).

אבישי רש: זה לא מגדיל בכלום את המנגנון במדינת ישראל כי אנחנו מדינה מספיק קטנה כדי לעשות את זה.

דוד קובנסיאנו: ומה קורה אם מישהו לא משלם?

אבישי רש: התשלום הוא דרך חשבון החשמל.

אבישי רש: ואז עושים את הבדיקה אחת ל-2-3 שנים, בדיוק כמו שזה נעשה בצרפת.

אבישי רש: זה פשוט מאוד.

שאול יהלום: אבל חברת החשמל אפילו לא הואילה לבוא לכאן.

שאול יהלום: אין לי ברירה אלא לבקש שוב ממשרד התשתיות הלאומיות – עברה שנה מאז ישבנו כאן בישיבה הקודמת – לחשוב על העניין.

ולדימיר נמירובסקי: גם לפני שנה הצהרתי שהמשרד עשה את כל מה שהוא יכול כדי לחשוב על פתרון.

ולדימיר נמירובסקי: הבאנו בקשה לכנסת לאשר מה שביקשנו.

ולדימיר נמירובסקי: זה מה שאנחנו ביקשנו לאשר.

ולדימיר נמירובסקי: באותה ישיבה המהנדסים התנדבו למצוא פתרונות.

ולדימיר נמירובסקי: אלה הפתרונות שהם מציעים.

שאול יהלום: אתם ביקשתם לאשר את החובה, את הפטור: במקום לשנה יבוא לשנתיים.

ג'ודי וסרמן: זאת אומרת שייבדקו כל המערכות אחת ל-5 שנים או אחת ל-10 שנים.

ג'ודי וסרמן: המשמעות של "ייבדקו" – זה באופן עצמאי פרטי.

שאול יהלום: אבל אף אחד לא עשה את זה עד היום.

שאול יהלום: אין סיבה שמישהו יעשה את זה.

ולדימיר נמירובסקי: יש בעיה לאכוף את זה.

שאול יהלום: לא רצינו לאשר סתם אות מתה.

שאול יהלום: הרי עד היום זה קיים ולא עושים כלום.

ולדימיר נמירובסקי: זאת אכן הבעיה.

ולדימיר נמירובסקי: אין לנו פתרון למנגנון.

שאול יהלום: אתם צריכים לדעתי לכנס את חברת החשמל ולהגיד לה: זה נושא שקשור לחשמל וקשור לאיכות החשמל וקשור לאיכות החיים.

שאול יהלום: בואו נסכם שכל חשבון חשמל הוא פחות שקל והקרן הזאת מצטברת.

שאול יהלום: אדם מקבל בחשבון חשמל ואוצ'ר, טופס הקובע שהוא זכאי.

שאול יהלום: אז הוא מתקשר לחברת החשמל, או שתפרסמו בעיתון מספר טלפון למוקד של מהנדסי חשמל, ומהנדסי החשמל יעשו אצלו את הבדיקה חינם.

אבישי רש: כך בדיוק זה עובד בצרפת.

שאול יהלום: כל התהליך הזה – לחייב את חברת החשמל, לתת ואוצ'ר, להפנות למהנדסי חשמל – את זה רק אתם מסוגלים לעשות.

ולדימיר נמירובסקי: יש כאן יועץ משפטי.

ולדימיר נמירובסקי: אני קטונתי.

דוד קובנסיאנו: אנחנו נכנסים שוב לבעיית אכיפה.

דוד קובנסיאנו: מי יוודא?

דוד קובנסיאנו: בצרפת יש תרבות שונה באשר בישראל.

דוד קובנסיאנו: מי יוודא שאכן אני, למרות שחייבו אותי בעוד שקל, אתקשר למהנדס והמהנדס יבוא לבדוק בביתי?

ולדימיר נמירובסקי: ומי יבדוק מה קרה עם השקל שלו?

וילמה מאור: זה כבר נוגע להגברת המודעות ולא לתשלומים.

ולדימיר נמירובסקי: וזה שוב גביית השקלים מהאזרחים.

שאול יהלום: יש כאן שני מישורים.

שאול יהלום: מישור אחד הוא שאתה נותן לאזרח את הדרך.

שאול יהלום: גם בחברת הגז יכול להיות שאני לא אבקש בדיקה במשך 10 שנים אבל אני יודע שאם אני אזרח טוב, אני אתקשר בטלפון לחברת הגז והיא תשלח לי בודק בחינם.

דוד קובנסיאנו: בעיתוי הזה להטיל על חברת החשמל את האופרציה הזאת – וזה מחייב לעשות ממש אופרציה חדשה – זה בעייתי.

דוד קובנסיאנו: חברת החשמל עומדת לעבור שינויים מבניים בעוד שנה וחצי.

דוד קובנסיאנו: על-פי חוק משק החשמל הולכים להפריט את החברה למקטעים, כלומר יהיו מקטעי הולכה, חלוקה וכדומה.

דוד קובנסיאנו: אנחנו עדיין לא יודעים איך חברת החשמל תיראה.

דוד קובנסיאנו: ולכן כרגע ליצור מנגנון ולהטיל את החובה על גוף שאמור להשתנות בעוד שנה וחצי ולהיות גוף אחר, ואנחנו לא יודעים איך הוא יתפקד ומה יהיו כל המנגנונים, איך כל האופרציה הזאת תעבוד – אני חושב שבנקודת הזמן הזאת להטיל את החובה על גוף אחד שבעוד שנה וחצי כבר לא יהיה גוף אחד זה לא הפתרון הנכון כרגע.

ולדימיר נמירובסקי: וזה גם בדיוק אותו כסף של האזרחים.

רפי כהן: אני חולק על דעתו.

שאול יהלום: נכון לרגע זה יש מחדל עד כדי סכנת נפשות בכמה בתים במדינת ישראל.

אבישי רש: בהרבה בתים.

שאול יהלום: לכן אנשי משרד התשתיות הלאומיות חייבים לכנס דיון חירום ולתת פתרון.

שאול יהלום: אני לא אתן את הפתרון.

שאול יהלום: אני יכול לאשר אותו אבל אני לא אתן אותו.

שאול יהלום: אתם לא יכולים להיות אדישים לעניין הזה.

שאול יהלום: תביאו לכאן את המנכ"ל, תביאו לכאן את השר ואנחנו נגיד להם.

ולדימיר נמירובסקי: אני חושב שהדרך הנכונה היא שאתם תזמנו אותם לכאן.

ולדימיר נמירובסקי: אני רוצה לומר באופן אישי, אני סמנכ"ל המשרד, אני לא רואה פתרון מעשי.

שאול יהלום: נזמין לכאן את השר בן-אליעזר.

מיליאן סגל: הייתי אומר דבר אחד כדי להאיר את העניין.

מיליאן סגל: אל"ף, עשיתי חישוב פשוט.

מיליאן סגל: כדי לבצע מה שנדרש בשנה צריך צבא של 3,620 בודקים שיבדקו 2 מתקנים ביום – תלוי איזה מתקן – בעבודה של 6 ימים בשבוע, 52 שבועות בשנה.

מיליאן סגל: זה לא מעשי.

מיליאן סגל: לכן נדמה לי שזה רק תיאוריה.

מיליאן סגל: בי"ת, מי מבטיח שבתוך 5 השנים שאחרי הבדיקה לא יבוא השיפוצניק איציק או אחמד ויגרום נזק גדול פי 10 יותר ממה שהיה לפני הבדיקה?

דוד בן-אפרים: אז קודם כול, לשאלתך האחרונה, החוק אומר שכל שינוי במתקן מחייב בדיקה.

מיליאן סגל: אני יודע מה החוק אומר.

מיליאן סגל: החוק אומר שצריכה להיעשות גם הבדיקה הזאת.

מיליאן סגל: אתה, כמו כל היושבים כאן, יודע שאנשים מביאים את השיפוצניק איציק, ולא שואלים אותו אם יש לו רשיון או אין לו רשיון והוא עושה עבודה בביתם.

מיליאן סגל: מספר צרכנים נשארו בבית בלי הארקה.

ולדימיר נמירובסקי: אתה שואל שאלה שאין עליה תשובה וגם לא תהיה.

ולדימיר נמירובסקי: אם מישהו עובר על החוק באופן מכוון, אין לך תרופה נגדו אלא בית-סוהר.

דוד בן-אפרים: מר סגל, יושב על-ידך נציג המשטרה.

דוד בן-אפרים: אם מישהו נוסע במהירות 200 קילומטרים לשעה ואין שוטר אז הוא לא משלם על כך.

דוד בן-אפרים: אם יש שוטר אז עוצרים אותו.

אביקם שקד: יש גם מי שאומר לא לייצר מכוניות שעוברות את ה-100 קילומטר לשעה.

אביקם שקד: אז מה?

דוד בן-אפרים: יתכן שאני אעבור 10 רמזורים אדומים ולא אתפס.

רפי כהן: אני חושב שאנחנו קצת בורחים מהנושא.

רפי כהן: קודם כול בוועדה הזאת צריך להציג את הצורך בכלל בתקנה 78.

שאול יהלום: בסדר, יש צורך.

שאול יהלום: אבל אנחנו לא גוזרים על הציבור גזרה שהוא לא יכול לעמוד בה.

שאול יהלום: יצחקו מאתנו.

רפי כהן: השוק בעולם בנוי על היצע וביקוש.

רפי כהן: אם יהיה ביקוש ל-3,650 בודקים אז הם יהיו.

רפי כהן: אני יכול לומר רק דבר אחד, שבחברת החשמל למשל כשבודקים בניין של 40 דירות הם עושים את זה בדרך כלל בפחות מיומיים, בקצת יותר מיום אחד.

קריאה: זה דירות חדשות, שם זה אחרת.

רפי כהן: חבר'ה, אל תחלקו עליי, אני מכיר את זה.

רפי כהן: יתרה מזאת, לגבי ה-250 שקל – זה מספר שהיום כבר לא תופס כי היום לוקחים עבור בדיקת דירה בסביבות 100-120 שקל, כלומר יש קוניוקטורה אחרת.

רפי כהן: לגבי זה שחברת החשמל עוברת הפרטה – גם לזה יש פתרון.

רפי כהן: אם לא תהיה חברת החשמל, תהיה חברה שנקראת "ספק חיוני" ולספק החיוני יהיה מקטע באזור בו הוא נותן חשמל וחובתו תהיה לבדוק שהמגזר שהוא אחראי עליו נבדק.

שאול יהלום: אני בעד להטיל את החובה על חברת החשמל, כמו שהטילו את החובה על חברות הגז, שלא יהיה לך ספק.

שאול יהלום: גם אם בסוף לא כל האנשים ינצלו את זה אבל מי שירצה חיים ינצל את זה.

רפי כהן: נכון, אני חושב שצריך להתחיל בצעד מסוים שישפר את הבטיחות של הדיירים.

אבישי רש: אבל אם אני משווה את זה, ואני חוזר עוד פעם לדגם ולמודל של צרפת, לדעתי בתוך הרשות לשירותים ציבוריים (חשמל), שהיא הרגולטור בנושא הזה מבחינה תקציבית, אפשר לבנות מנגנון פשוט יחסית שיהיה גם זול וגם קל, מבלי להתחיל לנפח כוח אדם ודברים כאלה.

אבישי רש: זה לא חייב להיות חברת החשמל, יש מספיק בודקים שיכולים לעשות את זה.

איגור סטיפנסקי: אבל צריך לראות את כל הפעולות - - -

שאול יהלום: ומה עם החשבון שהוצג כאן של מספר הבודקים?

אבישי רש: החשבון הזה לא מדויק.

אבישי רש: זה בדיקה של פעם ב-10 שנים.

מיליאן סגל: לא, כתוב שהפעם הראשונה בתוך שנה, אני מדייק, ואחר-כך כל שנתיים.

מיליאן סגל: תחלק 2 מיליון ל-2 מתקנים ביום, 312 ימי עבודה בשנה, כלומר 6 ימי עבודה בשבוע, ותגיע למספר שאני אמרתי.

דוד בן-אפרים: אם אני אבדוק רק 2 מתקנים ביתיים ביום אני לא אגיע לכלום.

איגור סטיפנסקי: אני רוצה לחזור לחברת החשמל ומי יעשה את הבדיקה.

איגור סטיפנסקי: אם אנחנו משווים את חברות הגז לחברת החשמל, צריך לראות את הדברים לעומקם.

איגור סטיפנסקי: למשל בגז, בא טכנאי גז ורואה שהממצאים בבדיקה לא תקינים ואז הוא אומר לאותו אדם: תתקן בבקשה בתוך שבוע, אני אחזור לבדוק, ואם לא – אנחנו ננתק את הגז.

איגור סטיפנסקי: לעומת זה כאשר בא בודק מטעם חברת החשמל ובודק את הדירה ומוצא שההארקה לא תקינה, מה הלאה?

איגור סטיפנסקי: הוא ייתן ללקוח לחיות עוד שבוע עם הארקה לא תקינה?

איגור סטיפנסקי: לא.

איגור סטיפנסקי: אף אחד לא ייקח אחריות כזאת על עצמו.

קריאה: הוא ייתן לו 21 ימים לתקן את הליקוי.

דוד בן-אפרים: אתה אומר שעדיף שהוא לא יידע שההארקה לא תקינה?

דוד בן-אפרים: יותר טוב לא לדעת?

שאול יהלום: אז הבודק יתקן את הליקוי על המקום.

קריאה: הוא לא יכול לתקן על המקום, זאת הבעיה.

איגור סטיפנסקי: קודם כול הוא צריך לנתק את המתקן.

איגור סטיפנסקי: החוק אומר שאסור לחברת החשמל לספק חשמל למתקן לא תקין.

אבישי רש: מה זה מתקן לא תקין?

אבישי רש: חברת הגז עשתה בדיקה בבית שלי ומצאה משהו לא תקין במתקן הגז שיש לי בבית.

אבישי רש: ביחד עם בלון הגז קיבלתי פתק מבודק הגז שאמר: אדוני, יש לך 45 ימים לתקן את הליקוי הזה והזה.

ג'ודי וסרמן: מתי זה היה?

אבישי רש: בשבוע שעבר.

ולדימיר נמירובסקי: מכיוון שהיום אני ממונה על בטיחות בגז ולפני 3 שנים הייתי ממונה על בטיחות בחשמל אז אני יכול להבהיר את התמונה.

ולדימיר נמירובסקי: אין מה להשוות בין מהות הבדיקה והתיקונים במערכת גז ובין מהות הבדיקה והתיקונים במערכת חשמל.

ולדימיר נמירובסקי: זה מאטריה שונה לגמרי.

ולדימיר נמירובסקי: בגז הלקוח יכול להידרש למשל להחלפת ברז גז לברז של 30-40 סנטימטרים, שזאת הבעיה החמורה ביותר בגז.

ולדימיר נמירובסקי: בחשמל לעומת זה מתחילים לפתוח קירות ולחפש הארקות.

ולדימיר נמירובסקי: זה מהות שונה.

ולדימיר נמירובסקי: בחשמל צריך להתחיל להכניס אלקטרודות ולבדוק שוב.

שאול יהלום: מה ההצעה שלך?

שאול יהלום: אתה סמנכ"ל משרד התשתיות הלאומיות.

ולדימיר נמירובסקי: אני באופן אישי לא מוצא שום פתרון אחר למעט הפתרון שהוצג בפניך.

שאול יהלום: כלומר שכל אזרח חייב לבדוק בעצמו?

ולדימיר נמירובסקי: שכל אזרח יממן את הבדיקה על חשבונו.

ולדימיר נמירובסקי: אחרת ההצעה היא לעשות גבייה מרוכזת מאותם האזרחים.

ולדימיר נמירובסקי: אף אחד אחר לא יממן את זה, אין דוד מאמריקה שיממן את זה.

ולדימיר נמירובסקי: כל אחד מאתנו יממן ואז הכסף יגיע לאיזו קרן, מישהו יצטרך לממן את הקרן והוא לא יממן אותה בחינם.

ולדימיר נמירובסקי: זה מחייב עוד מנגנון ועוד מנגנון ובסופו של דבר אנחנו נשלם עבור קיום כל המנגנונים האלה.

שאול יהלום: אני מבקש ממך שתחזור למשרד התשתיות, תזעזע שם שמים וארץ ותביא לנו פתרון.

שאול יהלום: יכול להיות שצריך לפרסם במודעות את חובת הבדיקה.

שאול יהלום: אדם יבדוק לבד אבל יהיה לו מוקד פניות למהנדסים.

שאול יהלום: זאת אומרת, גם לשיטתך אי אפשר לישון בשקט.

שאול יהלום: לעניין הזה תצטרך לפרסם מודעות בכל העיתונים.

ולדימיר נמירובסקי: אני פרסמתי מודעות.

שאול יהלום: ובתחתית המודעה יהיה כתוב:

שאול יהלום: תפנו למספר טלפון 700-700-1, ושם יענה מישהו באמת.

ולדימיר נמירובסקי: מכיוון שזה שוק תחרותי אני כעובד מדינה לא יכול להפנות את הציבור לאחד מן המתחרים.

ולדימיר נמירובסקי: זה שוק פתוח.

ג'ודי וסרמן: תוכלו לפרסם את סוג המומחיות הנדרש.

ולדימיר נמירובסקי: אנחנו כותבים את סוג המומחיות.

ולדימיר נמירובסקי: המנהל פרסם מודעה.

איגור סטיפנסקי: פרסמתי מודעות בערבית ובעברית.

ולדימיר נמירובסקי: וזה גם נמצא אצלנו באינטרנט.

ולדימיר נמירובסקי: זה המנגנון שאנחנו רוצים.

ולדימיר נמירובסקי: האמת היא שאני לא רואה פתרון אחר.

ולדימיר נמירובסקי: על זה היו דיונים בלי סוף.

שאול יהלום: אנחנו נעשה ישיבה נוספת עם השר ועם מנכ"ל משרד התשתיות הלאומיות.

אלכס טורצקי: אני חושב ששופכים את התינוק ביחד עם המים.

אלכס טורצקי: אנחנו שוכחים שפרט לבתים פרטיים יש לנו תעשייה ויש לנו בתי-עסק.

שאול יהלום: שם זה חובה, זה מסודר.

אלכס טורצקי: גם שם זה לא מסודר.

אלכס טורצקי: תקנה 78 דורשת מכולם לעשות בדיקות.

אלכס טורצקי: אם אין את תקנה 78 אנחנו לא נבדוק גם עסקים פרטיים ועסקים ציבוריים ולא יהיה לנו כוח לעשות את זה.

אלכס טורצקי: מצד שני, כמוסד לבטיחות וגיהות בעבודה אני רוצה לציין שבשנה שחלפה היתה עלייה דרסטית בתאונות בחשמל, 250% לעומת השנה הקודמת.

שאול יהלום: הסברתם לי שיש חובה לבדוק את כל המוסדות האלה.

שאול יהלום: מוסד גדול, לא דירה פרטית.

אלכס טורצקי: אין לנו חובה לבדוק גם מוסד גדול.

אלכס טורצקי: יש כל מיני הצעות אבל אין חובה לבדוק.

שאול יהלום: אין חובה לבדוק היום שום מוסד במדינה?

אלכס טורצקי: אין היום חובה לבדוק עסק פרטי.

ולדימיר נמירובסקי: בתקנה 78, שנמצאת היום בתוקף, כתוב: "במתקני צריכה בהם קיימת סכנה של איכול מוגבר של האלקטרודה, תימדד התנגדותה למסה הכללית של האדמה וכן תבוקר שלמות מוליך הארקה בחלקו הנראה לעין, אחת ל-5 שנים לפחות".

ולדימיר נמירובסקי: זאת אומרת, גם היום אנחנו דורשים את זה, רק בלי מועדים.

ולדימיר נמירובסקי: ובתקנה 79 אנחנו כותבים: פעם ב-5 שנים; ופעם ב-10 שנים.

ולדימיר נמירובסקי: מה שקשור למוסדות אז מנהל ענייני חשמל היושב לימיני מטפל בזה ופונה לגורמים הרלוונטיים.

ולדימיר נמירובסקי: אני מבקש שהוא ידווח לוועדה.

איגור סטיפנסקי: במסגרת אכיפת החוק יצרתי קשרים עם כל מיני משרדים ומוסדות.

שאול יהלום: אכיפת החוק – משמעה אכיפת תקנה 78 שלא אושרה?

איגור סטיפנסקי: אני מדבר על אכיפת חוק החשמל באופן כללי, לרבות תקנה 78 ותקנות אמצעי הגנה והארקות.

איגור סטיפנסקי: בינואר 2004 הוקמה ועדה לענייני חשמל בנציבות כבאות, ביוזמתנו, ואנחנו עובדים בשיתוף פעולה עם נציבות כבאות.

איגור סטיפנסקי: מדובר על כך שבמסגרת קבלת רשיון עסק או חידוש רשיון עסק בעל העסק חייב לקבל את האישור מנציבות הכבאות.

שאול יהלום: זה פועל?

איגור סטיפנסקי: זה בשלבי סיכום.

איגור סטיפנסקי: אנחנו בשלבים של הכנת הטופס והכנת דרישת הבדיקה.

איגור סטיפנסקי: אם בן אדם רוצה רשיון עסק או חידוש רשיון עסק הוא חייב לוודא את תקינות מערכת החשמל, כולל הארקות ואמצעי הגנה.

שאול יהלום: אבל אומרים לך שבמקביל אין כאן חובה לעשות בקרה כלשהי אחת לשנה.

שאול יהלום: זאת אומרת, כשאדם חייב לבוא עם האוטו שלו לטסט אז אני יכול להגיד לו: אדוני היקר, אם אתה לא משלם בבנק אז אני לא מעביר אותך את הטסט; או במקום אחר אם יש לך חובה לבוא ולקבל אישור אז אני קודם כול אומר לך להוציא 54 שקל כדי לקבל אישור.

שאול יהלום: אבל באים אליך אנשים ואומרים: כאן אין לי שום חובה לבוא לאיזה מקום.

שאול יהלום: אני בעל בית פרטי, אף אחד לא נוגע בי 100 שנים.

ולדימיר נמירובסקי: זאת התשובה לאדון טורצקי, זאת לא תשובה באופן כללי.

איגור סטיפנסקי: אני מציין עכשיו את הפעילות שלנו לגבי רשיון עסק.

שאול יהלום: טוב, שם מנסים לעשות סדר אבל בתחום הפרטי אין לנו אפילו ניסיון לפתרון.

אלכס טורצקי: ברגע שהתקנה תחייב אז זה יהיה מסודר יותר גם בתחום הזה, בתעשייה.

אלכס טורצקי: אנחנו לא מספקים את השירות גם לתעשייה.

איגור סטיפנסקי: לגבי מוסדות חינוך – פניתי למנכ"לית משרד החינוך, התרבות והספורט במכתב והסברתי את החשיבות של תקינות מערכת החשמל, והיא נתנה הוראה לגורמים הרלוונטיים במשרד לטפל בזה ולבדוק.

איגור סטיפנסקי: במשרד הבריאות – פניתי לכל בית-חולים ולכל מוסד רפואי.

איגור סטיפנסקי: פניתי במכתב למנכ"ל והסברתי את הצורך לבדוק את מערכת החשמל.

שאול יהלום: אנחנו מודים לך על פעילותך העניפה אבל צריך לראות תוצאות.

איגור סטיפנסקי: כיום אנחנו עושים מה שאפשר לעשות במגזר הציבורי ובמגזר העסקים ובמפעלים וכדומה.

שאול יהלום: אנחנו נעצור כאן.

שאול יהלום: נעשה ישיבה נוספת בהמשך הדיון על התקנה הזאת עם השר ועם מנכ"ל משרד התשתיות הלאומיות.

שאול יהלום: אני רוצה להבין למה אנשים שהוזמנו לישיבה לא באו היום ולנזוף בהם.

שאול יהלום: אני רוצה להבין מה הסיבה שהאנשים האלה לא באו.

שאול יהלום: גברתי מנהלת הוועדה, תגידי לי מה הנימוק של כל אחד ואחד שלא בא.

שאול יהלום: נחשוב מה אפשר לעשות.

שאול יהלום: גם אם נחייב כל אדם, גם אז צריך לקבוע באיזו דרך זה ייעשה, איך תיעשה הבדיקה ולמי הוא יפנה, ולקבוע אולי תעריף אחיד לנושא הזה, שאדם יידע שלא עושקים אותו.

דוד בן-אפרים: אדוני היושב-ראש, מקוממים אותי כמה מהדברים שנאמרו כאן.

דוד בן-אפרים: מר איגור סטיפנסקי אמר שנכתבו מכתבים.

דוד בן-אפרים: נכון, יצא חוזר מנכ"ל משרד החינוך לכל העיריות במדינת ישראל, שקבע שיש חובה לעשות בדיקה של מערכות חשמל אחת לשנתיים.

דוד בן-אפרים: כתושב חיפה יצרתי קשר עם מחלקת מהנדס העיר שמתעסקת בזה ועם מהנדסת החשמל של העירייה והיא חתמה חוזה עם 3 מהנדסים בודקים לעשות את הבדיקה.

דוד בן-אפרים: בינתיים לא נעשות בדיקות.

דוד בן-אפרים: שאלתי למה ואמרו לי: בשל חוסר תקציב, כי אין מישהו שאוכף את הנושא הזה.

דוד בן-אפרים: יש הוראה של מנכ"ל משרד החינוך והעיריות לא מגיבות עליה.

ולדימיר נמירובסקי: הכנסת יכולה לפתור בעיות כספיות כאלה?

שאול יהלום: עזוב, הוא רוצה לספר על העניין.

דוד בן-אפרים: דבר שני, אמרת שיש לך תחביב, כל פעם שאתה נכנס למעלית אתה מסתכל על התווית.

דוד בן-אפרים: אנשים עושים את הבדיקות האלה במעליות לא כדי לרצות את חבר הכנסת יהלום אלא מכיוון שחברות הביטוח לא תבטחנה אף מעלית אם לא תיעשה הבדיקה, ותנאי לקבלת הביטוח הוא שבעל המעלית יציג תעודת בדיקה של בודק מעליות מוסמך.

דוד בן-אפרים: אם תנאי לקבלת ביטוח אלמנטרי יהיה הצגת תעודת בדיקה בתוקף למערכת החשמל – זאת דרך מעשית לחייב את הבדיקה.

דוד בן-אפרים: כי הבעיה שלנו היא לא הבעיה הכספית.

דוד בן-אפרים: נניח שמתוך 2 מיליון מתקנים ביתיים יש 1.5 מיליון שכן מוכנים למען השקט הנפשי להוציא את ה-100-150 שקל ולשלם, אני יודע שיש לנו בעיה עם כחצי מיליון שלא מוכנים לשלם ולעשות את הבדיקה.

ולדימיר נמירובסקי: אותם חצי מיליון אנשים לא מבוטחים באף מקום, כאן הבעיה.

דוד בן-אפרים: אם ה-1.5 מיליון יבדקו, ואם נחלק את הכסף וניקח מהם 150 שקל ונשלם לבודק 120 שקל, כיושב-ראש ארגון הבודקים אני מודיע לך שאז יהיה די כסף כדי לבדוק את החצי מיליון הנותרים.

ולדימיר נמירובסקי: אסור להגיד דבר כזה.

שאול יהלום: רבותי, אני מצטער מאוד שלא הגענו היום לידי פתרון.

שאול יהלום: חשבתי שתהיה כאן יותר נכונות מצד הגופים אבל בעלי הנכונות עוד לא באו ומשרד התשתיות הלאומיות עוד לא מוכן.

שאול יהלום: נצטרך לעשות ישיבה נוספת בנושא הזה.

רפי כהן: אנא אל תדחה את זה לעוד שנה כמו בפעם הקודמת.

שאול יהלום: מאחר ואדוני שייך ללשכת מהנדסי חשמל אז אני לא מתבייש להגיד שיש לכם חלק באשמה.

שאול יהלום: ברגע שהגיע המכתב שלכם מייד זימנתי את הישיבה.

רפי כהן: כבר התנצלנו בפניך כשהיינו באילת.

שאול יהלום: אלא שבמכתב יש רק הצעה לפתרון ולא פתרון.

שאול יהלום: תודה רבה.

שאול יהלום: הישיבה נעולה.